text: Direktør i transportbranchen: Det dårlige image klæber 
  16 oktober 2017 kl. 18.49
  Direktør i K. Hansen Transport i Vejen Jakob Wiborg Hansen kan godt genkende det negative image, lastbilchauffører ofte har. 
  Mandag aften fortalte lastbilchauffør Henrik Nielsen i TV SYD om det imageproblem, han oplever som lastbilchauffør.
  - Vores image er nok blevet dårligere. Jeg møder tit fordomme om f.eks. kørehviletider, at det overtræder vi alle konsekvent. Og det forstår jeg ikke, siger Henrik Nielsen, der har kørt lastbil i 33 år.
  Det billede kan direktør i K. Hansen Transport godt genkende.
  - Ja, vi kan godt forstå det, os, der er i branchen. Men vi ved også, at det ikke er udtryk for, hvordan tilstanden i hele vores branche er, siger Jakob Wiborg Hansen.
  Han mener, at imaget er et levn fra fortiden, og at branchen i dag har ændret sig.
  - Branchen er anderledes i dag, fordi vi har fået et meget mere professionelt transporterhverv. Der er få, der træder ved siden af, men det er tit dem, der er fokus på, siger han.
  Du kan se hele interviewet med Jakob Wiborg Hansen øverst i artiklen.
  